Stu’ens Dag

- første torsdag i oktober!

Stu-foreningen Consentio inviterer igen alle landets stu-udbydere med til fejringen af stu.

Sidste år lancerede Consentio Stu’ens dag og mere end 70 udbydere landet over tilmeldte sig arrangementet.

Med baggrund i de indsamlede erfaringer og vores evaluering af dagen, har Consentio besluttet at revidere formålet med dagen, så rammesætningen for dagen vil være en fejring af stu.

Stu´ens Dag er en festdag! Det er her, vi fejrer landets stu-tilbud, hylder mangfoldigheden i stu og glædes over de mange venskaber og kompetencer, der bliver skabt, når man går i stu.

Stu´ens Dag

- torsdag 3. oktober 2024 kl. 14:00-19:00

Den første torsdag i oktober – næste gang 3. oktober 2024 – ønsker vi nemlig at slå dørene op til vores stu-tilbud til en Stu´ens Dag på tværs af hele landet, så nuværende elever, pårørende, venner, bekendte, kommende elever, deres pårørende og øvrige samarbejdspartnere har mulighed for at besøge et eller flere Stu´er. Et koncept, som vi allerede kender fra Efterskolernes Dag.

Et besøg på stu’erne rundt i landet skal give et unikt indblik i, hvad en stu er, og hvad de forskellige stu-tilbud kan tilbyde – og det skal fejres!

Ønsket fra Stu-foreningen Consentio er, at de nuværende elever og medarbejdere stolt skal vise deres stu frem og dele den mangfoldighed og forskellige muligheder, et stu-tilbud kan give unge med særlige behov.

Indhold på dagen

Hver enkelt stu-udbyder vælger selv, hvordan man fejrer og præsenterer sit tilbud for gæsterne. Om der fx indgår en rundvisning i stu´en, om der er workshops eller andre aktiviteter, som eleverne og deres pårørende kan deltage i, om der er mulighed for at tale med nuværende elever og undervisere, og om der fx tilbydes noget at spise. Det er op til den enkelte udbyder at vise sig frem på den bedste måde og tilpasset ens lokale miljø – så vi forventer, at der vil være en bred variation af spændende initiativer.

**Markedsføring af Stu´ens Dag**

Consentio igangsætter nu markedsføringen af Stu´ens dag og vil de kommende måneder frem til 5. oktober intensivere markedsføringen over hele landet - bl.a. i form af reklamer, informationsmaterialer målrettet Ungdommens Uddannelsesvejledning, KUI, FGU, efterskoler og specialskoler, brancheorganisationer og patientforeninger mm.

I forbindelse med efterårets uddannelsesmesser vil der desuden være annoncer og artikler om Stu´ens Dag.

Vedhæftet materiale i mail fra Consentio er en flyer I som udbyder kan trykke og dele ud, og et logo, som man som stu-udbyder kan anvende på egen webside og på de sociale medier.

Herudover forventer vi, at også de enkelte stu-udbydere selv bidrager til at sprede kendskabet til Stu´ens Dag i egne netværk og til lokale samarbejdspartnere, fx via sociale medier og hjemmesider, så vi i fællesskab når så bredt ud som muligt. Erfaringerne fra sidste år viste, at de udbydere der lagde en ekstra indsats i markedsføring af deres arrangement, fik godt med besøgende – og en skøn dag med god energi.

**Stu´ens Dag – en årlig tradition**

Stu´ens Dag er målet om tilbagevendende årlig tradition, som elever, medarbejdere, forældre til børn og unge med særlige behov samt vejledere kender og ser frem til. Dagen er lagt den første torsdag i oktober, fordi det er her, hvor de kommunale samarbejdspartnere, bl.a. vejledere og sagsbehandlere, har særlige muligheder for at deltagere.

Stu´ens Dag ligger i naturlig forlængelse af efterårets uddannelsesmesser og Special Skills arrangementer, så eleverne kan komme ud og opleve uddannelsesstederne efter at været blevet præsenteret for nogle af dem andre steder.

Vi anbefaler desuden, at man som stu kan afslutte Stu´ens Dag med lokale arrangementer for egne elever, fx aftenspisning eller en god fest – så alle mærket at vi fejrer stu.

Tilmelding

Hvis I som stu-udbyder ønsker at deltage i Stu´ens Dag, så send jeres tilsagn hurtigst muligt til kontakt@stuforeningen.dk.

På hjemmesiden consentio.nu har vi oprettet en Stu´ens Dag-side, hvor alle deltagende stu-udbydere er listet og synlige for de forskellige interessenter. Listen vil løbende blive opdateret og du finder den her: [http://consentio.nu/stu'ens-dag.aspx](http://consentio.nu/stu%27ens-dag.aspx)

Venlige hilsener

Stu-foreningen Consentio